Papersnake/gushiwen huggingface dataset:
寄李商老兼简文若季弓
谢薖（宋代）

有客春来传尺书，书词字字敌琼琚。经时伏枕沉绵甚，异县论琼消息疏。

物外高情想三凤，眼中何物当双鱼。遥知小弟凄凉意，骑省归来正望庐。
濯缨亭
折彦质（宋代）

澄练正萦槛，高屏近拥门。
偏宜云惨澹，更好月黄昏。
游云门山
黄庶（宋代）

南山州之屏，四时改颜色。
日夕太守宴，供帐减缯帛。
更求秉烛饮，图写在四壁。
烟云时藏埋，景好疑爱惜。
我官府中尘，喜与山相识。
泉石未还往，愧负苦逋责。
秋风复杖屦，持酒穷胜僻。
莓苔转苍崖，郡国在几席。
废兴赋飞鸟，牛羊自朝夕。
风物摹大句，才薄徒噤嘿。
唯作酩酊归，山月吐半璧。
沉吟又慰喜，三友添饮客。
题子瞻书诗後
黄庭坚（宋代）

诗就金声玉振，书成虿尾银钩。
已作青云直上，何时散发沧洲。
西江月
苏琼（明代）

韩愈文章盖世，谢安情性风流。良辰美景在西楼。

敢劝一卮芳酒。

记得南宫高第，弟兄争占鳌头。金炉玉殿瑞烟浮。

高占甲科第九。
腊梅
郑刚中（宋代）

缟衣仙子变新装，浅染春前一样黄。
不肯皎然争腊雪，只将孤艳付幽香。
即事十绝
刘克庄（宋代）

国蹙公卿耻，诸贤强自宽。
向来沙市冢，太半徒公安。
书林处士壁
释智圆（宋代）

高迹远城市，湖山影色奇。
水声喧睡榻，岚气逼书帷。
鸟语垂轩竹，鱼惊浸月池。
蒲轮来有日，终负白云期。
河北道中作
司马光（宋代）

河势东回今几年，浓阴满目尽桑田。
川原变化无终极，一气不为常寂然。
中秋夕喜霁呈司马公
卢龙云（明代）

昨宵风雨闭门时，何意秋澄会转奇。晚日碧云宁但合，东山明月更堪期。

影飘桂树金波丽，尘净兰阶玉宇宜。似为主人能爱客，西园乐事许追随。
七月三日大风如雷拔木飘瓦势甚可畏适太常杨邃庵诗来倚韵答之二首 其二
王缜（明代）

刚风挟雨猛于雷，地卷喧天故故豗。万骑骤驰排阵入，百川翻立拥潮回。

簸扬可是箕星好，消息还从巽卦来。我欲讼之何所作，一函封事九重开。
云庵生辰十一首 其八
释德洪（宋代）

空庭丛橘半垂黄，绕屋畦蔬又著霜。山县人归输井税，麦田雪著纵牛羊。

意行门径欣来客，背负茅檐爱夕阳。今日故山成怅望，鸟残红柿忆分尝。
顾尚书有示山僧偈曰着意寻空未是空僧强余和韵仍更为一转语问僧不了吾义吾偈固空了吾义吾偈又不空乎僧无语
王世贞（明代）

着意寻空空未得，若论空外本无空。从教了却真空义，干树桃花自在红。
送李生归旧居
温庭筠（唐代）

一从征战后，故社几人归。薄宦离山久，高谈与世稀。

夕阳当板槛，春日入柴扉。莫却严滩意，西溪有钓矶。
寄如愚珙二首
刘子翚（宋代）

雁塔蟾宫尽假途，要须行实副名誉。
六经堂上归来日，饱读平生未见书。
送大参王汝言捧表入贺
张诩（明代）

一表秋前捧，单车日下征。青春江海意，白发庙廊情。

圣寿天同极，臣心水共清。升平如可待，司马相皇明。
忆江南·咏淮园
许禧身（清代）

名园好，最好是回廊。一带朱藤盘曲折，两行桂树吐芬芳。

风送笛声扬。
和文渊同字韵
彭汝砺（宋代）

湖上多佳致，清樽况不空。乐游今日并，幽思几人同。

苒苒芰荷雨，萧萧芦苇风。南州人不见，流水自无穷。
蜜蜂颂四首 其三
饶节（宋代）

三尺刳桐表里浑，个中特地好乾坤。禅流不用窥门户，却怕针锋著面门。
蒹葭
李兼（唐代）

蒹葭漫漫秋风多，陂池水落枯苇柯。
青山断处落日下，欸乃一声渔子歌。
高秋鲈肥贱如土，换酒村场醉迷路。
夜深艇子舣前湾，依稀月照芦花浦。
客中九日
潘玙（宋代）

破帽西风急，寒窗败叶飞。
重阳今日是，三径几时归。
檐上多黄菊，门前少白衣。
吟情淡如水，一雁叫斜晖。
哭祥兴帝二首
马南宝（宋代）

屋匡扶事已地非，遗黎空自泪沾衣。
众星耿耿沧溟底，恨不同归一少微。
解连环三首 其二
史承谦（清代）

乍停吴榜，指灵山深处，待携筇杖。吹几阵、料峭东风，唤得得青驴，绕过林莽。

一半斜阳，蚤已挂、古藤萝上。更松声竹影，引入霞心，佳景难状。

莫说图景惝恍。想当年僧绍，始穷幽赏。羡煞渺渺禅栖，隔世界由旬，尽刬烦障。

惭愧尘容，且暂领、烟云供养。约他年，结茅行药，采芝拾橡。
减字木兰花 其十一
王观（宋代）

春光景媚。花褪残红炎天气。蝉噪高枝。雁叫长空雪乱飞。

四时噪箭。八节忙忙频改换。满捧金彝。祝寿噪同海岳齐。
和友人悼亡（一作丧歌姬）
温庭筠（唐代）

玉貌潘郎泪满衣，画罗轻鬓雨霏微。红兰委露愁难尽，

白马朝天望不归。宝镜尘昏鸾影在，钿筝弦断雁行稀。

春来多少伤心事，碧草侵阶粉蝶飞。
宝祐二年皇子冠二十首
佚名（隋代）

冠醮之平，匪酬匪酌。
于户之西，敬其以恪。
金石相宣，冠醮相错。
帝祉之受，施及家国。
筠州览景
钟芳（明代）

乘轩六月到筠州，蜀锦横江日夜流。烟火两涯夹城市，禾苗万顷翳田畴。

时清已靖华林变，官正能分衮黼忧。老我服勤成底事，海天寥泬重回头。
竞渡櫂歌
黄公绍（唐代）

绣周张，绣周张，楼台帘幙絮高扬。
谁赋珠宫并贝阙，怀王去后去沉湘。
金明池 忆亳村草堂柬徐南高
陈维崧（清代）

阵阵樵风，层层花浪，中是康崇旧宅。有不断、湖光杳霭，遥山翠、阴霁皆滴。

老梅花、玉偃银僵，更门外、无数浦帆林笛。记冲酒桥南，寻诗巷北，细雨帽檐都侧。

一自飘流辞乡国。剩露井閒苔，和愁堆碧。空廊锁、桐花半亩，坏屋走、松枝千尺。

赖故人、缚帚锄园，早为我添修，药栏鸡栅。料来岁花开，前村社散，频梦春城羁客。
和谢希深学士见寄
范仲淹（宋代）

天地久开泰，过言防结括。
谁怜多出处，自省有本末。
心焉介如石，可裂不可夺。
尽室得江行，君恩与全活。
回头谏诤路，尚愿无壅遏。
岂独世所非，千载成迂阔。
贫居
陆游（宋代）

囊空如客路，屋窄似僧寮。
得饭多菰米，烹蔬半药苗。
草生初失径，笋放欲干霄。
不道弓旌误，虞人自畏招。
崇寿院
释希坦（宋代）

踏破苍苔径，幽居在岭巅。亭台清映月，松竹淡笼烟。

佳客才登席，高僧忽起禅。呼童急煎茗，新汲白龟泉。
福岩再过公安赠行 其一
李曾伯（宋代）

记得桂林临别，劝师紧闭禅关。又被如来牵率，未容高卧云山。
次韵和丹阳裴如晦学士寄示与蔡子直陈述古唱
苏颂（宋代）

当年二邑弦歌洽，所幸诸生簦蹻随。
此日毗陵流美化，风流应似赞皇时。
呈时宰二首
曹勋（宋代）

黔黎谁识迓衡功，赤白囊闲寝燧烽。
史不绝书称上瑞，地无遗利足三农。
已闻奠玉祠真室，未见泥金款岱宗。
七十二君梁父禅，何时展采更东封。
寄行宫监门王以通
释永颐（宋代）

中兴天子议攻车，欢息诸公屈垃图。
行殿不开尘锁合，至今风雨暗金铺。
云龙
陈元光（唐代）

乾坤成列神流通，纯阳附阴生神龙。伸屈妙运参帝功，一鼓絪缊油云从。

飞翔四海雨域中，万汇焦枯仰化融。苦时潜德来奋踪，群生渴想心忡忡。

雷鸣云起德斯普，变化循环自今古。
和章国华祈雨呈平父诸兄三首 其三
朱熹（宋代）

晴窗挥汗苦骄阳，雨槛披衣快晚凉。多谢龙公馀事业，为驱寒谷变炎方。
马殿丞通判密州
梅尧臣（宋代）

晨装辞北阙，怀绂贰东侯。
地本全齐胜，风仍变鲁优。
危帆淮上去，古木海边秋。
相送江潭客，曾同十载游。
后马草行
查诗继（清代）

四百八十炮夫行，马草十万连催征。县官怜民省民解，牌差敛催纷纵横。

前年解钱塘，今年解信安。信安山多稻草少，户口流亡断飞鸟。

营盘草多要折钱，解吏索钱还索草。去年湿草烂江干，草户于今杖血丹。

安得马嘶息海岸，樵歌出村闻夜半。
己亥杂诗
龚自珍（清代）

九州生气恃风雷，万马齐喑究可哀。
我劝天公重抖擞，不拘一格降人材。(人材 一作：人才)
送道士邹泰宇祠亲后还山
邓雅（元代）

学道山中知几春，蓼莪诗废重思亲。还家为奏生天箓，入洞仍随采药人。

但使乡闾称孝行，不妨林壑寄閒身。题诗送别情如海，他日烟霞愿卜邻。
牧丹
释智圆（宋代）

栽培宁暇问耕桑，红白相鲜映画堂。
泪湿浓妆含晓露，火燔寒玉照斜阳。
黄金剩买心无厌，绮席闲观兴更狂。
谁向风前悟零落，百年荣盛事非长。
二月二十五日醉吟
陈著（宋代）

午酒三杯率处真，不知门外有风尘。
溪山花木一帘影，兄弟妻孥满屋春。
万事到头皆有命，两閒立脚要求仁。
羲皇以上已难问，且做渊明左右人。
送王宣子赴庐陵守
曾几（宋代）

秋风送远庐陵守，车骑光华鬓未斑。
早岁名高天下士，同时身到海中山。
淹回二水分流处，邂逅千岩竞秀间。
行矣衰翁如未死，锦衣白昼候君还。
海珠寺 其二
冯元基（明代）

野寺江天阔，萧疏台殿凉。青林依石塔，危槛等飞樯。

暝色生寒树，滩声聒夕阳。看心兼送目，都使俗情忘。
思佳客
吕渭老（宋代）

梦里相逢不记时。断肠多在杏花西。微开笑语兜鞋急，远有灯光掠鬓迟。

辞永夜，失深期。一枝黄菊对伤悲。夜凉窗外闻裁剪，应熨沈香制舞衣。
挽刑邦用
孙应时（宋代）

区区仓掾救荒移，实惠洋洋摄令时。
更有棠阴在空圄，庐山遗爱未应衰。
送陈指挥出海
刘绩（明代）

命将出严城，龙骧旧得名。气排山岳重，威镇海波平。

天阔金笳山，风高锦帆轻。鱼鳞耀铠甲，猩血粲斿缨。

罴虎狞皆习，蛟虬安不惊。怀柔归圣主，训练集奇兵。

营控蛮沙白，旗翻岛日明。遐方勤入贡，昭代慎徂征。

蓐食惟加勉，瓜期待次更。悬知凯还日，钲鼓报千程。
谢鲍潮州惠归正李媪所作外国图因题卷后二首 其一
许及之（宋代）

两年贰郡半专州，濠上鱼涵惠泽游。慨念中原变荆棘，图成外国别冠裘。

故宫禾黍悲清汴，落日风沙惨白沟。汉节提携曾记别，居然展卷涕横流。
觉衰
周瑛（明代）

形神日日觉支离，此事到头吾自知。鵩赋不须伤贾谊，铃歌试自学桓伊。

卦分离坎劳收拾，药煮参苓空护持。渴饮饥餐惟待尽，古云知命有何疑。
挽唐学录颐
廖行之（宋代）

今代称纯孝，如公第一流。
事亲惟婉顺，励志只操修。
德行浑无间，功名略未酬。
空遗千古恨，明月一山丘。
阊阖台 其二
刘攽（宋代）

红日骎骎还暗夜，轻车去去只微尘。老夫独立聊观化，惊怪往来无限人。
送徐圣可十首 其七
王质（宋代）

文康伯仲见昌黎，传到云孙又过之。君见小坡应记忆，近香亭下啜茶时。
送顾长
刘长卿（唐代）

由来山水客，复道向新安。半是乘槎便，全非行路难。

晨装林月在，野饭浦沙寒。严子千年后，何人钓旧滩。
代泛亭坐月次白真人韵
屈大均（明代）

今宵湖上月，不向镜中看。爱此高亭好，秋光一倍寒。

微茫若烟雨，清浅似沙滩。倡和仙灵接，从公此最欢。
醉春风 春日饮远公海棠花下和竹逸作
陈维崧（清代）

榨就真珠味，泻向玻瓈内。劝花花只苦推辞，醉。醉。

醉。靥浅潮生，杯浓晕重，恼郎多事。

满院春深闭，六幅帘垂地。抱花花又苦推辞，睡。睡。

睡。娇极难胜，困酣难醒，笑郎无谓。
呈恩主户部郎中
李新（宋代）

玉翰飞出汉江东，蜀道三年兴已穷。
城郭宛然人未老，笑谈终昌座生风。
汴云归去觚棱近，珠佩收来汉月空。
衰草寒苕更惆怅，乱鸦无数失征鸿。
五色雀
金君卿（宋代）

晨氛澄霁海风调，彩绚珍禽入绛霄。
闻说舜庭方作乐，可容飞舞听箫韶。
金銮两绝 其一
陈渊（宋代）

雨过窗明夏簟虚，纷纷鸟雀静庭除。维摩丈室无人问，一枕薰风听粥鱼。
送席大
孟浩然（唐代）

惜尔怀其宝，迷邦倦客游。江山历全楚，河洛越成周。

道路疲千里，乡园老一丘。知君命不偶，同病亦同忧。
病起
释文珦（宋代）

卧病厌厌断闻见，年头未识春风面。
今朝强起步晴光，伤心满地残梅片。
题张文仲母孀节卷
胡应麟（明代）

截发甘扃户，同心怅结缡。百年蒿里梦，五夜柏舟诗。

熊胆含辛日，鸳衾入梦时。斑衣张仲在，好为赋瑶池。
次韵孙先辈见寄二首 其一
释德洪（宋代）

从来佳句出寒饿，太白飘零子美穷。箸下万钱如有意，作诗遣兴不须工。
仙岩梵刹
樊阜（明代）

青林路小苔花湿，绀宇玲珑片云隔。仙人跨鹤去不来，岩隙残碑篆痕碧。

老僧入定空夕阳，花落溪西春雨香。
台州四诗
尤袤（宋代）

百病疮痍费抚摩，官供仍愧拙催科。
自怜鞅掌成何事，赢得霜毛一倍多。
次韵钱穆父马上寄蒋颖叔二首
苏轼（宋代）

玉关不用一丸泥，自有长城鸟鼠西。
剩与故人寻土物，腊糟红曲寄驼蹄。
多买黄封作洗泥，使君来自陇山西。
高才得兔人人羡，争欲寻踪觅旧蹄。
野哭
刘叉（唐代）

棘针生狞义路闲，野泉相吊声潺潺。

哀哉异教溺颓俗，淳源一去何时还。
送俞伯谟宣德赴辟成都
释道潜（宋代）

我生落拓如虚舟，万里江湖随演漾。君今禄仕亦我同，南北悠悠无定向。

故乡回首海东头，兄弟十年官塞上。才高质美众所奇，杞梓豫章非冗长。

辟书交飞上庙堂，肯使须臾事闲旷。秦山峥嵘堑戎虏，自古征人愁怅望。

剑门栈阁天下危，去马来车魂欲丧。羡君年少勇攀跻，足蹑青冥身益壮。

旧游陈迹想依然，感物怀亲情独怆。
次韵戴成叔
陈著（宋代）

君子当固穷，达亦岂吾病。
有心事穷达，斯与天者竞。
仁可以致君，止则归田咏。
孔子圣之诗，善学即邹孟。
夏日书事寄丘亢处士
姚合（唐代）

暑天难可度，岂复更持觞。树里鸣蝉咽，宫中午漏长。

病夫心益躁，静者室应凉。几欲相寻去，红尘满路旁。
菩萨蛮 纳凉
汪菊孙（清代）

黄昏雨过流云急。寻凉闲凭雕栏立。呼婢卷帘看。池荷香未残。

闲庭蝉罢唱。月照梧桐上。花外数流萤。晚风团扇轻。
题郑侍郎岩隐
许棠（唐代）

朝退常归隐，真修大隐情。园林应得趣，岩谷自为名。

野步难寻寺，闲吟少在城。树藏幽洞黑，花照远村明。

海石分湖路，风泉遰雨声。性高怜散逸，官达厌公卿。

架引藤重长，阶延笋迸生。青门无到客，紫阁有来莺。

物外身虽隐，区中望本清。终难依此境，坐卧避钧衡。
青玉案
向滈（宋代）

别时抆泪花无语。但一味、教郎佳。此日扁舟游远浦。雨晴云树。月斜烟树。目断家何许。红笺不寄相思句。人在潇湘雁回处。屈指归期秋已幕。万千里路。两三头绪。恨不飞将去。
别吴朝举
陈繗（明代）

甘苦相随上帝州，那堪又向辟雍游。半床灯火三更梦，万里乡心一种愁。

书剑自惭糊口计，家园谁解为身谋。金陵风景虽云好，我亦匆匆不久留。
【中吕】粉蝶儿　题金陵景
胡用和（元代）

万里翱翔，太平年四方归向，定乾坤万国来降。谷丰登，民安乐，鼓腹讴唱。
读书人幸遇尧唐，五云楼九重天上。
【醉春风】宫殿紫云浮，江上清气爽。把京都佳致略而间讲，讲。景物稀奇，
凤城围绕，士民高尚。
【朱履曲】论富贵京都为上，数繁华海内无双，风流人物貌堂堂。云山迷远
树，雪浪涌长江，暮追欢朝玩赏。
【魔合罗】东南佳丽山河壮，助千古京都气象，人稠物穰景非常，真乃是鱼
龙变化之乡。山形盘踞藏龙虎，台榭崔巍落凤凰。堪崇尚，载编简累朝盛士，撼
乾坤万代传扬。
【十一煞】景阳台名尚存，周处台姓且香，拜郊台古迹钟山上。乌龙潭雨至
风雷起，白鹭洲潮回烟水茫，雨花台曾有天花降。跃马涧烟笼曙色，钓鱼台月漾
波光。
【十煞】南北乾道桥，东西锦绣乡，四时歌管长春巷。峥嵘高阁侵云表，奇
观层楼接上苍，清溪阁烟波荡，忠勤楼风云福地，尊经阁诗礼文场。
【九煞】朝天宫道友多，天界寺僧众广，天禧寺古塔霞光放。三山香火年年
盛，十庙英灵世世昌，宝宁寺一境多幽况，鸡鸣山烟笼佛寺，神乐观云拥仙乡。
【八煞】香消脂井痕，歌残玉树腔，长干桥畔乌衣巷。高堂燕至思王谢，古
蛩吟叹孔张，无一节添悲怆。若无酒兴，恼乱诗肠。
【七煞】山围龙虎国，城连锦绣乡，四时美景宜欢赏。春风桃李参差吐，夏
日榴花取次芳，秋天菊绽冬梅放。歌岁稔风调雨顺，庆丰年国泰民康。
【六煞】到春来观音寺赏牡丹，拥翠园玩海棠，逍遥西圃名园广。怕花残朝
朝携妓歌《金缕》，恐春去日日邀朋饮玉浆，有百千处堪游赏。泛轻舟桃叶渡观
山玩水，跨蹇驴杏花庄拾翠寻芳。
【五煞】到夏来清凉寺暑气无，赏心亭夏日长，石头城烟雨风生浪。秦淮河
急水龙舟渡，马公洞薰风菡萏香，翠微亭绿阴深处炎威爽。仪凤楼满窗江月，建
龙关四壁山光。
【四煞】到秋来玄武湖碧水澄，青龙山翠色苍，携壶策杖登高赏。崇因寺内
芙蓉绽，普照庵中桂子香，家家庭院秋砧响。水波涛江横白露，雁初飞菊吐新黄。
【三煞】到冬来助江天雪正飞，撼楼台风力狂，喜的是红炉画阁羊羔酿。霎
时间银砌就钱婆岭，顷刻处玉妆成石子岗。动弦管声嘹亮，庆太平有象，贺丰稔
时光。
【二煞】遗图古迹多，今朝事业昌，太平风景真佳况。诗人有意题难足，胜
境无穷咏未详。曾到处闲中想，莺花世界，诗酒排场。
【一煞】陈钧佐才俊高，藏彦弘笔力强，缪唐臣慢调偏宜唱。章浩德能吟翰
苑清诗句，谷子敬惯捏梨园新乐章，陈清简善画真容像，卢仲敬品玉箫寰中第一，
冷起敬操瑶琴世上无双。
【尾声】歌楼对酒楼，山光映水光，倩良工写在帏屏上，留与诗人慢慢赏。
十三日次韵春伯
韩淲（宋代）

忍浣城郭尘，来访南豅友。留连既听雨，放浪亦市酒。

谁知桂满门，自觉香在手。秋思今如何，闲吟为之久。
延平阁閒望 其九
黄裳（宋代）

演峰遥见客怀开，天末舟从海上回。三岸欢呼无别事，一潭风雨剑归来。
琵琶亭
刘开（清代）

白傅风流迹尚存，萧条亭外又黄昏。人间多少英雄眼，不把青衫拭泪痕。
同韩侍郎游郑家池吟诗小饮
白居易（唐代）

野艇容三人，晚池流浼浼。悠然依棹坐，水思如江海。

宿雨洗沙依，晴风荡烟霭。残阳上竹树，枝叶生光彩。

我本偶然来，景物如相待。白鸥惊不起，绿芡行堪采。

齿发虽已衰，性灵未云改。逢诗遇杯酒，尚有心情在。
览镜词
徐凝（唐代）

宝镜磨来寒水清，青衣把就绿窗明。

潘郎懊恼新秋发，拔却一茎生两茎。
送刘彦英东还
戴良（元代）

转蓬无定在，飘飖将何之。未遽离本根，赖有回飙吹。

在昔从一离，整驾来南陲。何意十载留，竟负三年期。

上有垂白亲，下有初长儿。平生已艰瘁，况复当乱离。

及兹神武师，拓地如拾遗。遂令客行士，秋晏薄言归。

慈母既生还，弱子亦抱持。歌舞入故都，志愿幸无违。

鸿鹄游四海，鹪鹩守一枝。宁守卑栖分，不随鸿鹄飞。
游石门
王度（宋代）

石门深锁气何雄，那得群仙採药踪。
列嶂时时看过鸟，悬崖药药长游龙。
一书未学嵇中散，十日聊陪邴曼容。
拟向锦屏题姓字，箫台端的是元功。
留题开善精舍
刘韐（宋代）

琴书收拾去，回首谢禅关。紫绍搜裼切，青云咫尺间。

子牟趋魏阙，文靖起东山。共约重游日，春风昼锦还。
梅花十首 其五
许及之（宋代）

玉川梦事不纷纭，一树相思正忆君。君若移舟来问讯，莫教惊动一溪云。
次韵朱新仲省宿十首 其五
刘才邵（宋代）

古井贮寒泉，清深不见底。铜瓶下纤绠，辄辍斗升水。

取用亦不乏，馀冷冰颊齿。人生消底物，悟此贵知止。
城楼
吕祖谦（宋代）

城峻先迎月，帘疎不隔风。
棋声传下界，雁影没长空。
岛屿秋光里，楼台海气中。
登临故待晚，雨外夕阳红。
皇州
郑梦周（元代）

凤阁祥光动晓螭，汉庭歌彻《大风》诗。山河带砺徐丞相，天地经纶李太师。

驸马林池春烂熳，国公台榭月参差。始知圣泽深无限，共享升平万世期。
绝句
童翰卿（唐代）

大朴逐物尽，哀我天地功。争得荣辱心，洒然归西风。
仙岩夜月
黄琏（明代）

岩岩维石郭东偏，一窍玲珑月得先。可向个中观太极，更从何处见心圆。

蟾团白玉宁生魄，影落青娥亦小天。此景仙人原自有，迩来香火奉金仙。
暇日叹日月之逾迈念吾生之几何感而成章
姜特立（宋代）

密移不自觉，猛省却堪惊。
红颜去不返，白发来无情。
劫秦气何用，袒汉力莫争。
求胜竟无术，陶然任此生。
通衢驿夜坐有感二首 其一
李纲（宋代）

永夜发孤笑，起看河汉流。群山涌翠浪，纤月挂琼钩。

岂谓艰难日，翻成汗漫游。虚舟全不系，暮景付沧洲。
中元日晓登碧落堂，望南北山二首
杨万里（宋代）

节里少公事，底忙起侵晨。
望秋怯残暑，及此东未暾。
登山俯平野，万岳皆白云。
身在白云上，不知云绕身。
郊庙歌辞。享懿德太子庙乐章。送文舞迎武舞
佚名（唐代）

八音协奏陈金石，六佾分行整礼容。

沧溟赴海还称少，素月开轮即是重。
冲虚观
胡宿（宋代）

五粒青松护翠苔，石门岑寂断纤埃。水浮花片知仙路，

风递鸾声认啸台。桐井晓寒千乳敛，茗园春嫩一旗开。

驰烟未勒山亭字，可是英灵许再来。
凤栖梧（婺州席上·五之三）
张纲（宋代）

风动飞E648迎晓霁。银海光浮，宴启群仙会。骑省流芳谁可继。尊前看取连枝贵。

华发衰翁羞晚岁。未报皇恩，尚忝专城寄。酒入愁肠应易醉。已拚一醉酬君意。
送外兄方卿公美赴广东宪十绝
黄公度（宋代）

遐陬赤子困侵牟，跳弄潢池今几秋。
从此声威憺强梗，自然戈戟变锄耰。
次韵周公谨见寄 其四
马廷鸾（宋代）

射洪高蹈翁，哀歌泪盈盈。幽居观元化，悼此岁月更。

感遇三十篇，读之慨余情。白露号玄蝉，春日鸣仓庚。
思远客
翁卷（宋代）

涉夏思已深，感秋念愈迫。
思念皆为谁，为彼远行客。
客行曷辰休，怅望朝复夕。
出门虚有待，命驾焉所适。
邈邈阻前欢，悠悠抱今戚。
中庭一株橘，嘉实转金碧。
爰意花开时，花边语离析。
惜此不忍餐，留之候君摘。
拟君君未来，囘肠更如折。
何当乘梦时，傥遂徽容觌。
满庭芳·飞花剪
佚名（宋代）

飞花剪、六出工夫。
龟堂杂兴
陆游（宋代）

曳杖东冈信步行，夕阳偏向竹间明。
丹枫吹尽鸦声乐，又得霜天一日晴。
晋阳郡君挽词
强至（宋代）

夫贤微子后，身贵毕公孙。
独弃斑衣养，空馀象服尊。
悲风缠挽铎，苦雾湿铭旛。
谁谓灵香验，何曾见反魂。
夏日
陆游（宋代）

草芝方出峨眉老，力比金丹似更多。
秦不及期周过历，始知养寿在中和。
雨中泊赵屯有感
陆游（宋代）

归燕羁鸿共断魂，荻花枫叶泊孤村。
风吹暗浪重添缆，雨送新寒半掩门。
鱼市人烟横惨淡，龙祠箫鼓闹黄昏。
此身且健无余恨，行路虽难莫更论。
十二月词效李长吉体 其五 五月
陈琏（明代）

湘帘捲秋水，玉簟凉冰肌。鹍弦诉幽怨，凤笙吹参差。

杯浮甘露浆，井汲铅华水。歌罢綵云空，南薰四筵起。
岁暮感怀
赵抃（宋代）

早是穷冬逼，那堪客思兼。事嗟流水远，年愧入春添。

与雪幸同操，惊霜忽到髯。晚舟前浦泊，何处有青帘。
春思
黄庭坚（宋代）

花柳事权舆，东风刚作恶。
启明动钟鼓，睡著初不觉。
简书催秣动，行路如徇铎。
看云野思乱，遇雨春衫薄。
今日非昨日，过眼若飞雹。
光阴行晼晚，吾事益落莫。
闲寻西城道，倚杖俯墟落。
村翁逢寒食，士女飞彩索。
平生感节物，始悟身是客。
搔首念江南，拿船趁鸂鶒。
夷犹挥钓车，清波举霜鲫。
黄尘化人衣，此计诚已错。
百年政如此，岂更待经历。
蒋叔程过访余以病未面复见寄一律次韵答之
胡期颐（清代）

自信嵇康七不堪，残年决计返江南。屋梁落月添离思，天际飞鸿渺去函。

羡子才如千里马，笑予身似再眠蚕。携来佳句浑忘病，更拟寻山看晓岚。
醉厌厌（南歌子）
贺铸（宋代）

紫陌青丝鞚，红尘白纻衫。谁怜绣户闭香奁。分付一春心事、两眉尖。

怯冷重熏被，羞明半卷帘。欢归斜□□□□。□□□□□□、醉厌厌。
杂感
陆游（宋代）

忍穷待死十年间，老子谁知老更顽？溪友留鱼供晚酌，邻僧送米续朝餐。
梁依绍归自秦中见过赋赠
成鹫（清代）

白发山翁老守株，羡君亲到古皇都。此心澹泊如流水，前路艰难亦坦涂。

下马吟诗登华顶，寻僧枉道入匡庐。世间不少风尘色，得似高人洒脱无。
说之复兼二公而作圆机既同邪籍之契显夫又与
晁说之（宋代）

波臣好荡箕风急，浮世谁为自必人。
顾我高飞摧短翮，念君阔步踬长绅。
一枝青桂憎兄好，三府丹书重友因。
近接话言遥梦寐，共将白发傲芳春。
秋村
韩偓（唐代）

稻垄蓼红沟水清，荻园叶白秋日明。空坡路细见骑过，

远田人日闻水行。柴门狼藉牛羊气，竹坞幽深鸡犬声。

绝粒看经香一炷，心知无事即长生。
晚登虔州即事寄李侍御
耿湋（唐代）

章溪与贡水，何事会波澜。万里归人少，孤舟行路难。

春光浮曲归，暮色隔连滩。花发从南早，江流向北宽。

故交参盛府，新角耸危冠。楚剑期终割，隋珠惜未弹。

酒醒愁转极，别远泪初干。愿保乔松质，青青过大寒。
鹿伯可郎中园池杂咏·云龛
楼钥（宋代）

浮云舒卷原无定，此意谁能为饱参。
出岫无心归亦尔，不妨今日与同龛。
感兴
徐书受（清代）

沙沈石锐倏低昂，归路宁如去路长。天远楼台时出没，秋暄林木半青黄。

感知人少空怀刺，惜别情深况陟冈。遥忆大雷书到后，晓风寒月正茫茫。
故丞相吕成公挽歌诗辞五首 其三
綦崇礼（宋代）

仗钺除君侧，披荆立本朝。规模收庙胜，威略动天骄。

贤业留黄阁，闲情在午桥。伤心桃李径，霜霰日萧条。
立春和卢星野方伯韵杂兴 其一
霍与瑕（明代）

野鸟唤关关，熹微岁腊残。陇梅新叶暗，棠棣旧枝寒。

醒眼无多梦，繁忧有百端。沧江烟艇稳，便欲把渔竿。
常阴沙寓中即事三首 其一
童玮（清代）

久困南辕许乞休，编芦架屋小于舟。连朝细雨檐头注，搅得春愁万斛流。
题劳劳亭
胡仲弓（宋代）

流水无情去不还，白杨青草满前山。
古今多少兴亡事，人自劳劳亭自閒。
闻范道卿将赴试成都作此勉之
晁公溯（宋代）

长来故倦游，车辙环天下。
艰难不吾容，虎兕适旷野。
世方卧积薪，敢独怨飘瓦。
久荒小山桂，几葬蒲圃槚。
百罹生不辰，一死天所赦。
故交赠绨袍，旅食悲冷炙。
将索长安米，偶中泽宫射。
倚楹日悲歌，鲁国疑欲嫁。
退惭一木微，安足支大厦。
收声就泯默，故意遂衰谢。
二年游诸侯，弹铗守代舍。
地湿恐鵩来，常畏阏单夏。
官惭司马功，学愧齐人诈。
低回甘折腰，俯仰甚出胯。
入遭妻孥笑，出畏官长骂。
一官终无成，他日要税驾。
买山诛茅草，绕屋植桑柘。
妇能躬井臼，时馌南亩稼。
人皆见我穷，连蹇足悲咤。
往往怪范君，何不老閒暇。
不知骥伏枥，风云要凌藉。
一日千里行，汗沟沫流赭。
我方驭欵段，敢追王良靶。
闻君近举子，满室光照社。
少年早乘龙，佳境渐食蔗。
杰思到班扬，英妙等终贾。
被褐肯迷邦，韫椟久待价。
理无珠遗海，果见金跃冶。
出陈治安策，去览德辉下。
大才哙非伍，高论秦可惜。
决科在此举，定取一战霸。
勿为栖棘鸾，会见上金马。
晚来秋风高，木叶下清夜。
急令呼曲生。为我饮伯雅。
家贫无丝竹，作诗助陶写。
归时更过我，扪虱同倚桦。
和宿鹿儿馆
苏颂（宋代）

边城射猎取麑麛，夭麌仁心所不为。
鸣角秋山少閒日，标名邮馆客慵窥。
虞美人·琵琶
苏轼（宋代）

定场贺老今何在，几度新声改。怨声坐使旧声阑，俗耳只知繁手，不须弹。
断弦试问谁能晓，七岁文姬小。试教弹作辊雷声，应有开元遗老，泪纵横。
句
傅伯成（宋代）

岁晚松篁期苦节，春光桃李任我情。
用韵寄答东莱张南溪老长府旧友
赵完璧（明代）

二十馀年久别来，丘林衰老愧仙才。觞诗即景心犹壮，松菊怡情手自栽。

青眼故人常在梦，白头心事已成灰。诗来慰我情如结，旧恨新愁不易裁。
念二晚至端水宵望达旦
郭之奇（明代）

故国山河入望寒，新亭风景自漫漫。江楼月放深宵眼，星洞云浮五夜冠。

寒树依微霜乍染，秋潮转盛露加繁。心随流水悠悠去，愁对商飔动晓澜。
句
谌祜（宋代）

歌舞从儿女，艰难忆父兄。
山居杂诗九十首
曹勋（宋代）

晓来浩露出，细履欣悠然。
垅麦漾轻浪，芳草迷平川。
无边绿成幄，团飞柳皆绵。
老翁指谓我，渐熟高低田。
休老堂铭
杨杰（宋代）

妙高峰顶，不住正处。毗耶离城，别闻一路。铁钵铜瓶，葛巾草履。

付者不取，取者不付。谷有归云，木凝甘露。师子嚬伸，象王回顾。

门外老胡，一苇横度。
偈二十四首 其二十三
释守卓（宋代）

过现无三世，星霜有四明。秋残心似口，冬至眼如眉。

了了何依住，新新孰变移。岁寒同饮啄，冷暖自家知。
送洞元法师归茅山三首
蔡肇（宋代）

绛节飘飘下紫清，更参隐诀制颓龄。
若逢方丈庞眉叟，来爱囊中赤甲经。
迎笑亭写望
翁照（清代）

满亭飞翠扑轻裾，大好风光画不如。数摺晚山迷橘树，一竿秋水上鲈鱼。

室藏乌喙人何在，舟载蛾眉事恐虚。转眼霸图销歇尽，而今赢得话樵渔。
颂证道歌·证道歌
释印肃（宋代）

非但空摧外道心，人天归仰□至今。
求男乞女头头应，动乐歌欢用我声。
水调歌头 得华峰弟信，即用其中语
顾贞立（清代）

身世原为客，何必叹离居。脚跟不用线系，天地本吾庐。

梦觉池塘芳草，酒醒晓风杨柳。纵缆采明珠。五六十本菊，三四千卷书。

渡桃叶，寻彭蠡，访小姑。汉滨拾翠，此际能无佳句乎。

谕檄题桥司马，作赋登楼王粲，纵迹古人如。故里莫回首，聊且托双鱼。
荆州亭 除夕
袁思古（五代）

天把岁华偷换。人把客愁先断。最后饮屠苏，几上杯盘星乱。

更最迢迢夜半。独倚孤灯吟玩。明日放春风，吹送五云楼畔。
采桑渡
张宁（明代）

采桑渡头采桑女，渡近黄河滞行旅。女逢行客怀故欢，客逢桑女思家园。

家园桑叶共谁采，应念三江行路难。
右题育王山明月堂
陆游（宋代）

疏钟迎客到溪亭，碧瓦朱栏相照明。
想得松阴排万衲，篮舆放处恰诗成。
次韵邓天启贺茅舍新成二首 其二
陈渊（宋代）

艰难思健士，谁复数寒儒。老去怀三径，归来就一区。

春情萦梦草，晚步及栖乌。不愧王摩诘，新诗有画图。
朝中措
李祁（宋代）

照江梅词，寄任蕴明。蕴明尝许缘檄载侍儿见过，又于汉籍伎缘目成者因以为戏

郎官湖上探春回。初见照江梅。过尽竹溪流水，无人知道花开。

佳人何处，江南梦远，殊未归来。唤取小丛教看，隔江烟雨楼台。
起桅
张舜民（宋代）

百尺桅樯一尺乌，一夫击鼓百夫呼。何似北人将远适，呼童秣马与膏车。
送孙十尉温县
钱起（唐代）

飞花落絮满河桥，千里伤心送客遥。不惜芸香染黄绶，

惟怜鸿羽下青霄。云衢有志终骧首，吏道无媒且折腰。

急管繁弦催一醉，颓阳不驻引征镳。
奉题仙屏中丞舟行杂咏诗卷，并以留别 其三
丘逢甲（清代）

风义文章世共知，宾萌初喜谒幨帷。恩纶南峤新移节，健笔西江嫡派诗。

榕叶雨过铃阁静，梅花月度戟门迟。英辞读罢人将别，狮海茫茫缆再维。
存没口号十六首 其一 徐比部以言
王世贞（明代）

屈指中朝请剑年，主恩明白赐归田。春来秦望山头好，大有长安白日悬。
至洛
宗泽（宋代）

都人士女各纷华，列肆飞楼事事嘉。
政恐皇都无此致，万家流水一城花。
桂州
陶弼（宋代）

乱草藏边路，寒禽下戍楼。
伏波渠水浅，难载济川舟。
谢章子厚
刘定（宋代）

故人天上有书来，责我疏愚唤不回。两处共瞻千里月，十年不不一枝梅。

尘泥自与云霄隔，驽马难追德骥才。莫谓无心向门下，也曾终夕望三台。
秋夜自近村归
陆游（宋代）

江头浩歌天宇宽，刺船归来清夜阑。
女贞林黑月未上，姑恶声悲村已寒。
不恨故交日零落，本知浮生难控抟。
头童面槁更安往？莫问傍人君自看。
悼鹦鹉 其二
任崧珠（清代）

聪明文采定非宜，幻质迷离我亦痴。愁对花阴坟一撮，海棠如梦雨如丝。
云之祁祁答董传
王安石（宋代）

云之祁祁，或雨于渊。
苗之翘翘，或槁于田。
云之祁祁，或雨于野。
有槁于田，岂不自我。
荟兮其隮，其在西郊。
匪我为之，我歌且谣。
蔚兮其复，南山之侧。
我歌且谣，维以育德。
题甄氏访山亭二首
陈观（宋代）

水流花落石生云，日静风暄草欲薰。
老去风流犹未减，一邱一壑尚勤勤。
临江仙·清润奇峰名韫玉
李之仪（宋代）

清润奇峰名韫玉，温其质并琼瑶。中分瀑布写云涛。双峦呈翠色，气象两相高。珍重幽人诚好事，绿窗聊助风骚。寄言俗客莫相嘲。物轻人意重，千里赠鹅毛。
小艇
王润（明代）

故人寻旧约，小艇作行窝。天影波千顷，蘋香雨一蓑。

霞明红叶艳，山近白云多。落日沧江曲，离愁奈尔何。
东坡先生挽词 其十四
释道潜（宋代）

临淮大士本无私，应物长于险处施。亲护舟航渡南海，知公盛德未全衰。
宫词 其八十二
张公庠（宋代）

雨罢莓苔聊点砌，风停杨柳暂藏楼。明朝同奉昭阳宴，左右分明试彩毬。
戏下歌
司马光（宋代）

项王初破函关兵，气压山河风火明。
旌旗金鼓四十万，夜泊鸿门期晓战。
关东席卷五诸侯，沛公君臣相视愁。
幸因项伯谢前过，进竭不敢须臾留。
椎牛高会召诸将，宝剑冷冷舞席上。
咸阳灰烬义帝迁，分裂九州如指掌。
功高意满思东归，韩生受诛不复疑。
区区蜀汉迁谪地，纵使倒戈何足为。
人日出游湖上十首
杨万里（宋代）

去时数点雨，归时数片雪。
雨雪两不多，山路双清绝。
牧童
栖蟾（唐代）

牛得自由骑，春风细雨飞。青山青草里，一笛一蓑衣。

日出唱歌去，月明抚掌归。何人得似尔，无是亦无非。
梅花
崔鶠（宋代）

寿阳楼畔晴梅落，孝武宫中晓露溥。
越浦争回乘兴棹，洛堤欲驻有情鞍。
蝶遗粉翼轻难拾，鹤坠霜毛散未抟。
题画鹰
华镇（宋代）

高飞远走可人情，上蔡东青旧有名。谁在华堂餍鼎俎，自甘平野掠柴荆。

心忧狐兔纷难尽，眼看豺狼恣不平。莫倚丝绳金縼美，弓藏鸟尽汝须惊。
朱佑
徐钧（宋代）

万死逃生陷敌回，功能掩过亦良才。
君恩不是南阳旧，事业多从讲学来。
柳梢青
沈瀛（宋代）

相逢今夕。故人相见，先谈踪迹。旧日书生，而今村叟，新来禅客。

跳过世界三千，特特地、人间九百。自在狂歌，□□□□，一场杂剧。
题张湛然兄弟所居壁时谒之不见
李之仪（宋代）

乐全老子如星日，真一仙人似凤鸾。早岁光明均照耀，异时文凤避高寒。

低回气类追千劫，邂逅风流得二难。环堵萧然清彻骨，却疑深雪卧袁安。
长子伯温失解以诗示之
邵雍（宋代）

儒家所尚者，行善与文章。
用舍何尝定，枯荣未易量。
干求便黾勉，得失是寻常。
外物不可必，其言味甚长。
九日把酒十九人和诗者数人而已今已后期不复追索许以来年九日还用前韵发一笑
王十朋（宋代）

劝君须饮文字酒，劝君耕耨心中亩。饮非文字犹聚蚊，心田不耕棘生口。

登高佳节岂易得，况此相逢皆胜友。谈倾坐上冰玉清，兴生笔下波涛吼。

我亦逢场聊戏剧，韵语殊非三昧手。试投瓦砾已成堆，辱报骊珠未盈斗。

和之者寡岂阳春，高才料耻居王后。嗟我穷愁无以遣，酒债诗篇行处有。

与兹饮会类平原，逃我诗盟几高厚。如今并许隔年还，直须日月逢重九。
和君玉捕蝗杂咏 其一
彭汝砺（宋代）

草木经春老，牛羊薄晚归。水痕长淡薄，花片巧菲微。

感物愁盈斛，劳形带缓围。利名劳有此，今日已知非。
送临桂令戴若纳出岭
陶弼（宋代）

五岭生还少，无辞酒满觞。
共经边寇事，先出瘴烟乡。
楚树蝉声早，湖天日影凉。
此行休问路，宫阙斗杓旁。
留题水北杨郎中园亭二首
邵雍（宋代）

洛下谁家不买居，买居还得似君无。
风光一片非尘世，景物四时成画图。
后圃花奇同阆苑，前轩峰好类蓬壶。
人生能向此中老，亦是世间豪丈夫。
周浦道中
释行海（宋代）

浅芦深苇雨丛丛，一浦潮来一浦风。
船傍水篱门外过，数声白犬吠鱼翁。
至睦州
蔡襄（宋代）

一带沧波两面山，扁舟中去几时还。
浮生多半在离别，此意明知未肯閒。
祝英台
王琪（宋代）

可堪妒柳羞花，下床都懒，便瘦也教春知道。
郡城放猿献卫使君
易思（唐代）

千岩万壑与云连，放出雕笼任自然。叶洒惊风啼暮雨，

月凝残雪饮流泉。临岐莫似三声日，避射须依绕树年。

应解感恩寻太守，攀萝时复到楼前。
谢朱元晦寄纸被
陆游（宋代）

纸被围身度雪天，白於狐腋软於绵。
放翁用处君知否？绝胜蒲团夜坐禅。
和孔武仲金陵九咏 其九 八功德水
苏辙（宋代）

君言山上泉，定有何功德。热尽自清凉，苦除即甘滑。

颇遭游人病，时取破匏挹。烦恼虽云消，凛然终在臆。
香积寺礼拜万回平等二圣僧塔
王昌龄（唐代）

真无御化来，借有乘化归。如彼双塔内，孰能知是非。

愚也骇苍双，圣哉为帝师。当为时世出，不由天地资。

万回主此方，平等性无违。今我一礼心，亿劫同不移。

肃肃松柏下，诸天来有时。
舟行
徐似道（宋代）

大官连樯十万艘，小官仅得一叶如渔舠。
其中何所有，白发翁媪并儿曹。
赤脚婢三后执爨，苍头奴二前操篙。
玄真笔床间茶灶，吏部酒杯兼蟹螯。
书缄一箱半鱼蠹，一束百轴成牛腰。
平铺藁告荐猫犬，剩买枣栗供猨猱。
新花郁屈作萎木，清酒荡摇成濁醪。
篷低日觉牛角折，灶近时闻羹釜轑。
高骧正难望鷁首，缓进岂敢争龙标。
全家窘拘叹蹐跼，长物屏当随周遭。
桑枢驷马各是累，人肝薇蕨俱成饕。
不须彼此更相笑，未必郁林之石贤胡椒。
送赵鼎臣赴召二首
李曾伯（宋代）

师旅之余旱继之，可为太息此何时。
江头人类鱼鳞集，局面忧深虎口危。
国事不应分尔汝，边防岂特固藩篱。
茂弘若问金陵事，说与江东米价知。
冬半山间忽见桃花客云江梅已芳且约一笑花下
杨冠卿（宋代）

缘云梯径穿林麓，岁晚山寒风折木。司花为我发春妍，繁红几树惊愁目。

有美人兮在空谷，似笑漫山总粗俗。淡烟疏雨罗浮村，万里相将跨黄鹄。
渔家傲
欧阳修（宋代）

四月芳林何悄悄。绿阴满地青梅小。南陌采桑何窈窕。争语笑。乱丝满腹吴蚕老。

宿酒半醒新睡觉。皱莺相语匆匆晓。惹得此情萦寸抱。休临眺。楼头一望皆芳草。
次韵景彝祀高禖书事
梅尧臣（宋代）

闻说郊禖喜气翔，曾由乙卯命封商。
今朝锺鼓登歌祀，何日熊封作梦祥。
扫雪野庐风凛凛，升坛公衮佩锵锵。
君门赐胙予何有，不似矜夸凤沼傍。
喜遇冀侍御●【左王右圭】崔司议泰之二使
陈子昂（唐代）

谢病南山下。
幽卧不知春。
使星入东井。
云是故交亲。
惠风吹宝瑟。
微月忆清真。
凭轩一留醉。
江海寄情人。
三兄茂载燕兄弟预者六友宜尽觞咏之乐长兄茂宽有诗因次其韵
范浚（宋代）

南北东西遇合疏，偶然良会足欢娱。豹胎供馔斥鱼婢，雀舌试欢分酪奴。

花萼成诗多共赋，竹根有酒不须沽。借令六逸无人画，也胜当年九老图。
游小酉洞
刘豹（清代）

朔风飒飒舞苔衣，扪葛攀萝上翠微。千载人真疑鲁壁，半山我翠叩秦扉。

屏开青幛江头立，溪拥寒云足下飞。叹息凿楹空饱蠹，秘书偏欲觅灵威。
南乡子（和韵，己未八月十日郊行）
吴潜（宋代）

野思浩难收，坐看渔舟度远洲。芦苇已凋荷已败，风飕。桂子飘香八月头。

归计这回酬，犹及家山一半秋。虽则家山元是客，浮休。有底欢娱有底愁。
猷川雪后送僧粲临还京，时避世卧疾
钱起（唐代）

连步青溪几万重，有时共立在孤峰。斋到盂空餐雪麦，

经传金孤坐云松。呻吟独卧猷川水，振锡先闻长乐钟。

回望群山携手处，离心一一涕无从。
寄都中诸友
查元称（清代）

问讯京华意惘然，花枝酒盏忆当年。旧人无复何戡在，邻瓮难娜毕卓眠。

芍药锦屏春似梦，海棠银烛月曾圆。司勋憔悴江乡冷，笠雨蓑云一钓船。
送人之淮南
黎廷瑞（宋代）

淮南稍觉故人稀，几度拿舟愿辄违。
王粲去乡应有恨，邴原避辄岂无依。
稻迷绛国鸿初下，酒满江城蟹正肥。
想见临风重回首，芝山日日白云飞。
寒还将行过宿
释函可（明代）

忆初与子遇，我命如悬丝。子时顾我泣，岂意共边陲。

三岁相形顾，孤雁常双栖。是夜足风雨，来将与我辞。

人情欲分手，先问后晤期。子今从此去，心知见无时。

死别在一割，生别长苦思。子生必思我，我死子安知。

同是笼中翼，一伏一出飞。人鬼不容发，安能复迟迟。

努力事前路，勿为儿女悲。孤灯久已灭，起视夜何其。

开户天地黑，鸡声惨以悽。
送吴辨叔大名司户 其一
司马光（宋代）

元宰司宫钥，旌旄压大河。敢言趋府倦，私叹折腰多。

机发何妨避，光尘未免和。艰难方远到，庆阀肯蹉跎。
望月婆罗门引 仲坚复见和，文势＊＊，殊觉
段成己（金朝）

感，因取旧韵述己意以答之。虽知荒於辞章，犹贤於无所用心也长安倦客，不堪重整旧朝衣。天香尚带余霏。盖世虚名何用，政尔畏人知。爱青山屋上，面面屏围。十朋绰违。好事外、卜皆非。办取残年香火，暇日歌诗。东涂西抹，笑颠狂、如我向来稀。休看镜、鬓发成丝。
咏红柿子
刘禹锡（唐代）

晓连星影出，晚带日光悬。
本因遗采掇，翻自保天年。
三言诗
崔骃（两汉）

屏九皋，咏典文。披五素，耽三坟。
奉皇姑鲁国长公主教题所藏巨然江山行舟图
柳贯（元代）

善画如攻诗，意到即奇警。盖其疏俊姿，笔墨无容骋。

敛之缣楮间，咫尺万里景。巨然作江山，所得尽幽夐。

冥深风雨重，旷朗云霞屏。秋光满帆腹，上下天一影。

白鸟不尽飞，枫林有维艇。稍前牛渚矶，却后瞿塘顶。

岂无乘航戒，尚想然犀炳。巨灵制坤轴，割截尔何猛。

至今气淋漓，幅背出光耿。人言此非画，与幻本同境。

然师岂幻者，贞胜以其静。我来览遗迹，皦若天机秉。

巫闾东北长，岷蜀西南永。朱邸雪消初，春晖浮藻井。

开图望神州，时节躬朝请。慨思禹功成，重喜殷邦靖。

将铸岳牧金，明堂安九鼎。
题耒阳黄宰诗卷
陈傅良（宋代）

诗卷来何处，棠阴日夕佳。
令人添白发，及此有黄花。
事业谁千载，文章各一家。
何时定还阙，解柂向长沙。
追送陈澄江用章水东韵 其二
王立道（明代）

炉省追陪忆往年，留连何必对芳筵。封陈亦自须蒲阪，借寇还宜念颍川。

故国春光难忘却，清灯心事共犁然。使君异政屏风在，况有当时能荐贤。
自昌谷到洛后问
李贺（唐代）

九月大野白，苍岑竦秋门。
寒凉十月末，露霰濛晓昏。
澹色结昼十，心事填空云。
道上千里风，野竹蛇涎痕。
石涧涷波声，鸡叫清寒晨。
强行到东舍，解马投旧邻。
东家名廖者，乡曲传姓辛。
杖头非饮酒，吾请造其人。
始欲南去楚，又将西适秦。
襄王与武帝，各自留青春。
闻道兰台上，宋玉无归魂。
缃缥两行字，蛰虫蠹秋芸。
为探秦台意，岂命余负薪。
宝林院
戴表元（宋代）

何处寻三窟，端来寄一壶。
岩根接沧海，云杪挂浮图。
古壁碑漫灭，灵鳗事有无。
昌公好相识，间暇说江湖。
恒雨
陈祖范（清代）

春末夏之首，恒雨连数旬。吾土异高低，高者下种匀。

沟车挂梁壁，妇子纺以纫。但俟水势减，耘耔及良辰。

低者沦江湖，波涛浩无垠。鸡犬悉上屋，举家寄河唇。

相去数十里，彼此殊越秦。苦乐宜均被，譬如人一身。

半体虽独活，偏枯为不仁。所以君子心，溥遍无涯邻。

忧喜不以己，四海熙阳春。
时人为张氏语
佚名（隋代）

宋称敷演，梁则卷充。清虚学尚，种有其风。
重阳后有作
李新（宋代）

白酒贤人趣，黄花道貌妆。
物情殊未厌，时节不加长。
自是良辰往，何妨后会张。
试看人化鬼，不异露为霜。
题县八景 其五 洲渚流芳
吴士耀（明代）

绥水茫茫夹右洲，沙莹遥带远山浮。洲名试听呼谁氏，颂德于今二百秋。
童丱须知 其五
史浩（宋代）

女子生来享富华，安知门外有寒家。风严雪满多僵死，只为无钱买苧麻。
杂兴
陆游（宋代）

清霜染丹叶，秋晚粲如春。
回首风吹尽，天公解戏人。
赋蟠桃图为张时震父母寿
顾清（明代）

玄洲髣髴海东涯，海岸蟠桃大比瓜。画入彩缣疑着雾，望迷仙苑欲生霞。

稀年令德真相配，紫府丹台别是家。我欲金壶借馀墨，一枝并写杏园花。
嘉佑二年七月九日大雨寄永叔内翰
梅尧臣（宋代）

去年龙母沐，今年龙妇浴。
民何竞相传，讹言初愿戮。
沐水不湿缨，浴波吞目睛。
连岁果为患，准度非人情。
岛夷尚弗尔，况乃此京城。
天公亦屇详，天子大圣明。
尧时不昏垫，安见尧忧茕。
今但微禹力，上心常屏营。
祠官骏奔走，请祷必竭诚。
庙堂列土偶，椒酒空湛盈。
灵气自莫主，非以尧言轻。
霹雳夜复作，虾蟆尚听鸣。
辇道有白水，都人无陆行。
浮萍何处来，青青绕我楹。
连墙已坏破，屋赖搘撑牢。
缅怀所亲友，亲友皆占高。
独知欧阳公，直南望滔滔。
遗奴揭厉往，答言颇力劳。
正取旧戽斗，自课僮仆操。
明日苟不已，挈家仍避逃。
贤者尚若是，焉用数我曹。
免为不吊鬼，世上鸿毛。
次韵袁时良司理二绝 其一
周紫芝（宋代）

白头身落乱书丛，粗遣残年不记功。乞得闲官歌楚些，始知君德被昆虫。
咏雪霁月夜见简
韦骧（宋代）

百尺城头雪月间，城楼更向碧霄干。优游野步来危坐，彷佛仙踪在广寒。

幽致独为中夜赏，清辉分与近邻看。瑶台十二传佳句，潇洒高情岂易阑。
与张諲宿刘八城东庄
皇甫冉（唐代）

人闲当岁暮，田野尚逢迎。莱子多嘉庆，陶公得此生。

寒芜连古渡，云树近严城。鸡黍无辞薄，贫交但贵情。
道中漫兴 其二
萨都剌（元代）

绿树莺啼尽，山红映碧萝。一年春事了，四月雨声多。

闽海夏无暑，山田晚种禾。远人千里别，归思欲如何。
丐僧
李覯（宋代）

靡靡步康衢，喋喋问流俗。
谁将今日财，愿易来世福。
休论身善恶，佛眼重金玉。
寿安怀古
张耒（宋代）

萧王积甲事空传，子晋吹笙去不还。
千里荒芜山色在，百年兴废水声间。
雉飞陇麦新耕地，花落丛祠旧战关。
旅宦远游仍吊古，苦无樽酒奈愁颜。
送郑大夫晋明备兵川南
余继登（明代）

岷峨西南一片石，巉岩久与人寰隔。洛泸潏泊万仞流，岚烟瘴寰纷相射。

汉家丞相曾廓清，至今枭獍犹充斥。两川幕府称骄兵，一夫裂眦争脱帻。

驱逐大将如婴儿，妖氛黯澹天无色。纵横漫说釜鱼游，跳梁尚惧荓蜂螫。

灭寇虚言壮士规，借筹还仗书生力。大夫胸中富硕画，司马署中声甚籍。

朝来受诏明光宫，慷慨夕出长安陌。春明门外罗祖席，大夫此行何赫奕。

腰下雕弧月一弯，袖中宝剑霜三尺。马蹄踏遍栈云黄，岭𤠔啼彻江天白。

虎符应令魑魅愁，神羊坐使豺狼辟。吁嗟乎巴人夷女盈路侧，满眼疮痍尽苍赤。

标柱休言汉将功，理绳且效龚生策。何时刀剑易犊牛，顿见干戈易麻麦。
答泉州薛播使君重阳日赠酒
李嘉祐（唐代）

欲强登高无力去，篱边黄菊为谁开。

共知不是浔阳郡，那得王弘送酒来。
东津桥看山
陈养元（清代）

云多不碍山，云去睹山质。东津县左腋，桥与西津匹。

奇峰高入云，变幻状非一。不识面目真，有时露腰膝。

好山如好女，防身恐不密。万古抱幽真，蛾眉谁见嫉。

中有采芝人，傍崖种丹秫。心与泉石盟，灵妙始挺出。
望江南
方千里（宋代）

春色暮，短艇舣长堤。飞絮空随花上下，啼莺占断水东西。来往花争泥。

桑柘绿，归去觅前蹊。夜瓮酒香从蚁斗，晓窗眠足任鸡啼。犹胜旅情凄。
木芙蓉盛开四解 其四
宋祁（宋代）

千绕青丛外，携觞只自留。晚花兼素发，同是一悲秋。
双调望江南 九日归自青门
樊增祥（清代）

重九节，缓辔过华清。菊径红坛肩酒吏，竹梆粉屉卖糕人。

风柳不胜情。

官已解，丝鬓尚风尘。泠口乍移茅店月，渭城初上饼家灯。

皂帽马前迎。
纸鹞
朱士毅（明代）

斑驳羽毛纹，风声远近闻。置身在碧汉，流影入行云。

空阔飞难去，形容望不群。莫言高已极，操纵不由君。
寓题
徐夤（唐代）

酒壶棋局似闲人，竹笏蓝衫老此身。托客买书重得卷，

爱山移此近为邻。鸣蛩阁上风吹病，落叶庭中月照贫。

见说天池波浪阔，也应涓滴溅穷鳞。
卜隐
韩偓（唐代）

屏迹还应减是非，却忧蓝玉又光辉。桑梢出舍蚕初老，

柳絮盖溪鱼正肥。世乱岂容长惬意，景清还觉易忘机。

世间华美无心问，藜藿充肠苎作衣。
和刘仲廉新年春望二首
冯时行（宋代）

年於鬓发最相干，又作新正一再看。
懒共燕泥烘午霁，吟随莺树涩朝寒。
余生已分千人后，燥吻犹须百榼乾。
愁绝向来飞舄伴，萧然形影若为欢。
点绛唇 其四 和朱希真
王之道（宋代）

短棹西来，追随不及桃花宴。薰风庭院。明月裁纨扇。

睡起娇慵，想见云鬟乱。双鱼远。欲凭春唤。一觇韦娘面。
次韵方万里寒甚送酒
赵与东（宋代）

连日寒殊甚，衰年无一能。
砚呵磨墨冻，瓶晒插花冰。
浮世无根絮，余生有发僧。
苏门如可即，端合事孙登。
次韵西楼
释德洪（宋代）

万古湘江绕故城，水光夕照动檐楹。行人仰看春风软，吹落凭栏笑语声。
赠吴孟求承议二首 其一
张耒（宋代）

我生仕宦求糊口，敢惮水浮兼陆走。朅来京口见花落，归去西风未吹柳。

山寻北固初知路，水饮中泠未盈缶。徒劳结束解书剑，未觉尘埃生户牖。

瓜洲澄江晓如镜，照水自觉秋容瘦。因公忽致旧酒壶，恍如梦觉南柯守。
牡丹百咏 其十二
张淮（明代）

十分娇处十分神，一度看来一度真。数朵背翻如避客，几苞争向似迎人。

惟应玉树堪同价，不许琼花独离尘。惆怅枝枝零落尽，满天风雨送残春。
蜗庐有隙地三两席稍种树竹已有可观戏作七篇 其四 鸡冠
程俱（宋代）

峨冠百草头，意象出其类。望之似木鸡，正自五官废。

宁须断其尾，无乃假予臂。可复近幽窗，谈玄有深诣。
王昭君叹二首 其一
沈满愿（南北朝）

早信丹青巧，重货洛阳师。千金买蝉鬓，百万写蛾眉。
句 其四
苏辙（宋代）

清江入城郭，小浦生微澜。
桐川三绝 其三 文籍遭水
王十朋（宋代）

文书随我下瞿唐，准拟家添万卷藏。水厄那知在平地，从今既济要须防。
许氏碑阴谜
佚名（唐代）

谈马砺毕，王田数七。
奉和虢州刘给事使君三堂新题二十一咏。月池
韩愈（唐代）

寒池月下明，新月池边曲。若不妒清妍，却成相映烛。
舟峰长老求赞
释宗杲（宋代）

萧萧洒洒，有取有舍。
藞藞苴苴，无真无假。
客来须看，贼来须打。
一条竹蓖，天上天下。
背触当锋，任人酬价。
咄哉村僧，少说大话。
龟年收取挂高，从他赞叹从他骂。
避暑池上拟古
谢翱（宋代）

游子渺天末，晨光东南驰。
良时不易晤，胡为徒来兹。
丛柏结夏塔，轻蒲生夕颸。
空有齐纨扇，团团手中持。
持此欲永久，但感颜发衰。
爱尔云中鸟，浴彼道上池。
余羽委弱藻，飞去犹沦漪。
极目送不返，将以穷所思。
画堂春 和青若赠杨枝韵
龚鼎孳（清代）

金沟二月袅鸦黄，扬州人到长杨。丝丝缕缕画柔肠。

瘦得神伤。

春色隋堤一片，绣帘香粉千行。相逢飞絮已池塘。

误却风光。
汪履道家观所蓄烟雨芦雁图
释德洪（宋代）

西湖漠漠生烟雨，浦浦圆沙凫雁聚。今日高堂素壁间，忽见西湖最西浦。

翩翻两雁方欲下，数只飘然掠波去。独馀一只方稳眠，有梦不成亦惊顾。

萧梢碧芦秋叶赤，青沙白石纷无数。我本江湖不系舟，尔辈况亦江湖侣。

令人便欲寻睿郎，呼船深入龙山坞。
冬日偕王凤鹤登凤凰山访胜果寺展眺山顶探岭峪诸胜而归分韵得栖字
仰蘅（清代）

世网苦自缚，胜事恒多睽。幸兹及冬暖，欣与朋俦捣。

汗漫何所及，言指城南溪。寒晖照霜岫，晓风犹含凄。

兴来讵怯远，纵步凌丹梯。径盘木末出，下临飞鸟低。

回环众峰合，中隐一招提。倚岩结危构，峍屼干云霓。

寿藤走长蛇，怪石蹲勇猊。古刻蚀苔藓，欲读奚由稽。

绝顶得快意，刮自开金鎞。江流浩东注，湖水横其西。

远舟竞荡漾，泛泛如凫鹥。俯仰尽八极，顾我真醯鸡。

岭云转深奥，树萟杂町畦。樵唱互响答，花木多幽蹊。

行行遍搜探，得得杖一藜。但嫌腰脚弱，胜处莫穷跻。

怅焉觅归路，回首苍烟迷。终应结茅宇，深托岩峦栖。
侍宴华光殿曲水奉勑为皇太子作诗 五
谢朓（南北朝）

西京蔼蔼。
东都济济。
秋祓濯流。
春禊浮醴。
初吉云献。
上除方启。
昔驾阳颕。
今帐云陛。
杜工部诗有送弟观归蓝田迎新妇二首偶与县尉
陈著（宋代）

扇手笑终在，琴心曲暗留。
相期星户夕，莫负月娥秋。
金濑迟扬旆，蓝桥趣问稻米。
定将先入梦，骖凤绕箫楼。
次洪景伯韵 其一
曾惇（宋代）

午夜崩腾玉马飞，春前腊后未为迟。正怜灞上诗无继，似与山阴客有期。

摇荡江花迷远渚，埋藏海峤失多歧。谁能作句催端水，清绝台州别驾诗。
偈一首
吴处厚（宋代）

是身如泡幻，尽非真实相。况兹纸上影，妄外更生妄。

到岸不须船，无风休起浪。唯当清静观，妙法了无象。
八达岭
宫梦仁（清代）

八达传天险，征涂迥未经。童山当昼白，绝涧入秋青。

马首穿云盖，人声转石屏。侧身高处望，潇洒意常醒。
独坐绝句二首
陆游（宋代）

蛙鸣乃是怒，鵩啸固非妖。
独宿空山夜，何妨伴寂寥。
泛湖十绝句
陈造（宋代）

银笔曾烦赞此君，即今墨色俨如新。
因君细数登龙日，十九年前入幕宾。
题浩然观
舒道纪（唐代）

灯心坐清境，虚白生林端。
夜静啸声出，月明松影寒。
绛霞封药灶，碧窦溅斋坛。
海树几回老，先生棋未残。
春雨
孙觌（宋代）

小雨破春昏，清风洗瘴氛。霏微花上见，萧瑟夜深闻。

独笑幽闲事，酣歌倚半醺。羁怀不堪写，危坐听炉芬。
送毛恭则出监鄂国军
钱澄之（清代）

敕书使节下青霄，揽辔春城驿路遥。帝念元戎勤借箸，诏加司马早辞朝。

楚疆戎伏毋忘备，鄂国功高未许骄！克敌安民真将略，耕桑千里待君招！
晚春
张粲（清代）

春事阑珊镇日阴，客中消息断肠吟，妾心正似桥头柳，不遇东风恨不深。
题滁倅燕丈文伯蘧庐
周孚（宋代）

浮云过眼只斯须，兀兀粘黐政笑渠。万事悟来俱蚁穴，一官随处是蘧庐。

已知要路真聊尔，试问高怀竟孰如。老树扶疏真可爱，因君又欲感归欤。
寄韩仲止主簿
赵蕃（宋代）

海内知名长少公，在今谁复可同风。
可怜籍湜今头白，空复挂名家集中。
宫主祠
蔡槃（宋代）

玉镜台前懒画眉，伤心最是月明时。
君恩渐绝门深掩，落尽间花竟不知。
句
薛绍彭（宋代）

寒临重阁迥，影带乱山流。
满庭芳·伊予同里
马钰（金朝）

伊予同里。自来交契。各贪浮名浮利。总悟无常，物物般般捐弃。予先别离宁海，又继而、贤来关里。愿同志，更同心同德，同搜玄理。慎勿攀援爱念，便宁心宁意，全神养气。尘世之中，不染不著为最。殷勤完全功行，常清静、有些消息。神光灿，泼焰焰焰地，是你真底。
隆兴府
文天祥（宋代）

半生几度此登临，流落而今雪满簪。
南浦不知春已晚，西山但觉日初阴。
谁怜龟鹤千年语，空负鹏鹍万里心。
无限故人帘雨外，夜深如有广陵音。
渊明像
陆文圭（元代）

宋文心腹寄王宏，来刺江州却有声。不怪孤臣书甲子，时时送酒赏渊明。
偈颂一百零九首
释可湘（宋代）

赵州转藏，动必全真。
婆子开缄，语惊时听。
从前汗马无人识，只要重论盖代功。
临江仙·双荔堂前呼大撇
魏了翁（宋代）

双荔堂前呼大撇，蚪枝看取垂垂。帝怜尘土著冰姿。故教冻雨过，浴出万红衣。绿幄赬圆高下处，中含玉色清夷。涴人应笑太真肥。破除千古恨，须待谪仙诗。
范蜀公挽诗 其九
李廌（宋代）

八十虽云寿，吾嗟未及期。方之昔卫武，犹不至期颐。

幸处仁人里，叨膺国士知。空馀恋轩想，况复九原悲。
卜算子·偶见玉孺人诗，爱其“五更霜月欺灯影，一树风鸦续雁声”句，因点窜成闺怨一阕
梁德绳（清代）

永夜绣屏孤，香炉金猊冷。薄帏寒透五更风，霜月欺灯影。
落叶断魂惊，短梦仍无定。窗外鸦声续雁声，不管愁人听。
浪淘沙 底树
徐灿（清代）

庭树又秋花。做弄年华。满城霜气湿青笳。眼底眉头愁未了，去数归鸦。

残月霭窗纱。莫便西斜。雁声和梦落天涯。渺渺濛濛云一缕，可是还家。
长相思慢
奚岊（宋代）

日折霜檐，寒欺雾幕，睛枝浅弄开华。惊回绮梦，独拥绫衾，腮痕微印朝霞。倦起心情，念风移霜换，依旧天涯。雁影水云斜。算相思、一点愁赊。

问橘楚橙吴，旧香犹在，别後襟袖输他。琴心知未许，想钿钗、流落谁家。怕上高楼，归思远、斜阳暮鸦。几多年、江湖浪识，知心只许梅花。
河西歌三首
赵时春（明代）

洮水黄河接塞流，南山插陇入甘州。
山河本自分戎夏，谁遣残胡西海头。
田间辞三首
崔敦礼（宋代）

我耕兮我田，雨浪兮雷填填。
水漫漫兮种不下，出门见水兮泪漫沱。
惠我晴兮疾耕而耨，螟败之兮颖弗得秀。
呜呼，我无时违兮时不我予。
时不予兮奈何，蹇无忘兮吾事。
句 其四
李光（宋代）

海薪不论钱，何苦忧无炭。
上元前大雪即晴
杨万里（宋代）

腊前三白已奇绝，年后六花仍作团。才定忽斜偏有思，欲消还冻不胜寒。

且留大地万银屋，要伴青天孤玉盘。今岁上元君记取，红灯白月雪中看。
和陈郎中
曾巩（宋代）

材薄安时甘寂寞，身闲乘兴喜登临。
每寻香草牵狂思，曾向幽登费苦吟。
明月几人非按剑，高山从古少知音。
数篇清绝赓歌意，默见冯唐异俗心。
春秋战国门 王孙满
周昙（唐代）

九牧金镕物像成，辞昏去乱祚休明。兴亡在德不在鼎，楚子何劳问重轻。
水围六首 其六
弘历（清代）

舟奉慈宁春旭和，绿蒲白芷漾新波。环观士卒皆凫藻，讵我能因锡类多。
次韵罗仲共山村题咏十首 其二
周紫芝（宋代）

花片风前落，江流雨后浑。少陵新得句，应似浣花村。
景德祀皇地祇三首 其三 送神用《静安》。
郊庙朝会歌辞（宋代）

妙用无方，倏来忽逝。蠲洁寅恭，式终禋瘗。
送从叔尉渑池
顾非熊（唐代）

同登科第皆清列，尚爱东畿一尉闲。虽有田园供海畔，

且无宗党在朝班。甘贫只为心知道，晚达多缘性好山。

白首青衫犹未换，又骑羸马出函关。
拟不如来饮酒八首 其一
周宪王（明代）

莫向忙中去，闲时自养神。功名一场梦，世界半分尘。

日月朝还暮，时光秋复春。不如来饮酒，醉里乐天真。
答仲韩醉中见和
章甫（宋代）

外事添蛇足，余生嚼{左虫右越}螯。
床头新酒熟，江上远山高。
纪咏能偷暇，登临莫惮劳。
独醒诚可笑，辛苦赋离骚。
和思故人
赵希逢（宋代）

踪迹江湖任所之，雄文到处写明玑。
诗书未得一儿用，豪杰空令众誉归。
千里云山飞不到，寸心日惄如饥。
几番清梦随蝴蝶，一觉回来又已非。
握手论怀屡合并，自居谪籍玷时名。
剡溪无路访安道，北海何人知子卿。
千里凭诗驰意马，一樽赖酒破愁城。
秋风若有南来雁，未忘故人烦寄声。
南安岩主定光生辰五首 其四
释德洪（宋代）

体妙常明目神解，不关托境仗缘生。从来懒欲当头道，恐后空存染污名。

苦口伤慈成漏泄，死时生日太分明。堂堂试展岩中像，稽首重瞻道骨清。
杂体诗 陆平原机羇宦
江淹（南北朝）

储后降嘉命。
恩纪被微身。
明发眷桑梓。
永叹怀密亲。
流念辞南眷。
衔怨别西津。
驱马遵淮泗。
旦夕见梁陈。
服义追上列。
矫迹厕宫臣。
朱黻咸髦士。
长缨皆俊民。
契阔承华内。
绸缪踰岁年。
日暮聊总驾。
逍遥观洛川。
殂殁多拱木。
宿草凌寒烟。
游子易感慨。
踯躅还自怜。
愿言寄三鸟。
离思非徒然。
昌元郡圃看海棠红苞烂然示有开者问读以诗
程公许（宋代）

画本争如觌面奇，含苞香露已霏霏。
阿娇早合贮金屋，南子似羞褰锦帷。
花信定因寒较晚，赏心何事巧相违。
壁题恨欠江城句，彩笔夜班能为挥。
春阴二首 其二
张耒（宋代）

溪树昏昏锁暮云，晚山愁黛对含颦。不甘小雪犹妨暖，长恨閒阴每占春。

宝带金貂侯第客，钿车珂马帝京尘。王城自古繁华地，回首高歌怅望频。
送杨士杰学士代祀阙里分题得砚井台
张以宁（明代）

清庙岿古城，论堂俨遗井。色净涵市槐，芳流泛坛杏。

经文曩删述，墨沼发光泂。源分鸿濛深，泽配穹壤永。

兹行弭英荡，汲古用脩绠。仰止千载心，月明湛秋景。
居道林寺书怀
齐己（唐代）

花落水喧喧，端居信昼昏。谁来看山寺，自要扫松门。

是事皆能讳，唯诗未懒言。传闻好时世，亦欲背啼猿。
次韵余时升见招
郭印（宋代）

老大逢春意转微，追随不复似当时。
怜君旧已开三径，顾我今方卜一枝。
近水遥山元自好，暖风迟日更相宜。
便当乘兴寻花去，免使园林恨失期。
黄龙三关 其四
释慧开（宋代）

佛手驴脚生缘，非佛非道非禅。莫怪无门关险，结尽衲子深冤。
上已领客
魏了翁（宋代）

流觞元已奚所因，更指三日为良辰。
山阴坐上皆豪逸，长安水边多丽人。
临流有许豪与丽，元无一个能知津。
韩婴何凭指溱洧，束晳胡据诬周秦。
千年混混同一波，竞言此日天气新。
其间号曰该洽者，或言鳦降祠高辛。
春分以后弗无子，往往援引诗生民。
说虽有稽义犹凿，况复除日经无文。
予尝妄意已为火，季春火见疑乘寅。
寅居汉津火所畏，故以元已祓水滨。
一年奇月必用重，三三欲解阳德屯。
较之前说已云近，终愧俚俗疵吾醇。
要须挈我沂泗上，回瓢点瑟看长春。
送杜元颖
元稹（唐代）

江上五年同送客，与君长羡北归人。

今朝又送君先去，千里洛阳城里尘。
舟过碛江同存子侄论易
阳枋（宋代）

行行晚到碛江天，间把乾坤仔细论。
流水不知何处去，渔樵一饱两忘言。
句
吴倧（金朝）

老去渐同嫫母丑，归来免效买胡留。
两生更肯从绵蕞，高祖规胡又不同。
吴市终身避言耳，去家岂是去为仙。
杨柳池深鱼乍出，桑麻土润燕初归。
渔携纲近鸥斜去，人过桥东影倒行。
岸近田多损，潭深石叠平。
村舂林外急，钓艇柳阴横。
竹牖迎风翻贝叶，铜炉温火养龙涎。
和潘倅新溪七首
姜特立（宋代）

钓月亭边三两家，月明无处认芦花。
忽闻鹎鵊相惊起，知有溪禽在浅沙。
七夕 其六
程俱（宋代）

乘槎吾欲问天孙，荣悴宁当巧拙论。富贵可求难自强，五穷那肯置迷魂。